**Predkladacia správa**

Pred vstupom do Európskej únie Slovenská republika predložila Európskej komisii národný zoznam chránených vtáčích území (CHVÚ) a národný zoznam území európskeho významu (ÚEV), ktoré spolu tvoria európsku sústavu chránených území Natura 2000. Natura 2000 predstavuje najrozsiahlejšiu sústavu svojho druhu na svete - k decembru 2021 obsahovala 26 935 suchozemských a morských lokalít. Právnym rámcom pre Natura 2000 je smernica Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín v platnom znení a smernica Európskeho parlamentu a Rady 2009/147/ES z 30. novembra 2008 o ochrane voľne žijúceho vtáctva (kodifikované znenie), ktoré Slovenská republika transponovala najmä do zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon o ochrane prírody a krajiny“).

Kým národný zoznam CHVÚ je už dostatočný, vo vzťahu k ÚEV čelí Slovenská republika, rovnako ako ďalších 11 štátov (Cyprus, Česká republika, Litva, Lotyšsko, Malta, Poľsko, Portugalsko, Rumunsko, Slovinsko, Švédsko, Taliansko) konaniu zo strany Európskej komisie, ktoré je vo fáze odôvodneného stanoviska. Ide o konanie Európskej komisie k porušeniu č. 2016/2091.

Aktualizovaný národný zoznam ÚEV pozostáva zo 642 lokalít s celkovou výmerou 615 261 ha (12,56 % výmery Slovenska), pričom podiel suchozemských ÚEV v rámci Európskej únie je (k decembru 2021) 14,2 %. Pôvodný národný zoznam predložený Európskej komisii v roku 2004 bol doplnený v roku 2011 a v roku 2017 a to na základe rokovaní s Európskou komisiou (v roku 2005 a 2012). Týmto krokom predchádzalo schválenie lokalít uzneseniami vlády Slovenskej republiky č. 239 zo 17. marca 2004, č. 577 z 31. augusta 2011 a č. 495 z 25. októbra 2017. Počas následných bilaterálnych rokovaní (v rokoch 2018 – 2021) Európska komisia uznala pokrok, avšak zdôraznila, že konanie môže byť ukončené až po doplnení nových lokalít, v opačnom prípade sa Slovensko nevyhne podaniu žaloby na Súdny dvor Európskej únie.

Pre splnenie tohto náročného záväzku bolo vykonané mapovanie a overovanie údajov o výskyte biotopov a druhov európskeho významu v teréne (počas vegetačných sezón 2018-2020), ako aj identifikácia dotknutých parciel, vlastníkov a užívateľov a bol dopracovaný odborný návrh doplnenia národného zoznamu. Prvá časť lokalít bola prerokovaná v roku 2020, druhá v roku 2021. Tento proces pozostával z viac ako 50 prerokovaní so správcami štátnych pozemkov, dotknutými rezortmi a ďalšími štátnymi inštitúciami a záujmovými združeniami. Následne Ministerstvo životného prostredia Slovenskej republiky zaslalo podľa § 27 ods. 3 zákona o ochrane prírody a krajiny oznámenia k návrhu na zaradenie jednotlivých lokalít na dotknuté obce a pozemkové spoločenstvá. Oznámenia boli zasielané verejnou vyhláškou vzhľadom na vysoký počet identifikovaných vlastníkov. Oznámenia boli zverejnené aj na úradných tabuliach všetkých dotknutých obcí a ich súčasťou bolo pozvanie na spolu 154 rokovaní s vlastníkmi, správcami a nájomcami dotknutých pozemkov, ktoré z poverenia MŽP SR viedli okresné úrady v sídle kraja. Po vyhodnotení výsledkov rokovaní bol pripravený návrh legislatívneho návrhu na rokovanie vlády Slovenskej republiky.

Aktuálne predkladaný návrh nariadenia vlády Slovenskej republiky, ktorým sa dopĺňa národný zoznam území európskeho významu, pozostáva z 97 lokalít (10 195 ha). Na 50,5 % tejto výmery dochádza k zvýšeniu stupňa ochrany oproti súčasnému stavu, z toho v 96 % ide o zmenu z 1. stupňa na 2. stupeň ochrany podľa zákona o ochrane prírody a krajiny. Prehľadná mapa lokalít a tabuľka lokalít sú uvedené v dôvodovej správe. Vo vlastnom materiáli sú pre jednotlivé lokality uvedené zákonom určené údaje, ako aj mapa, resp. mapy každej lokality.

Dostatočnosť takto doplneného národného zoznamu bude posúdená zo strany Európskej komisie v roku 2022 po predložení aktualizovanej databázy území Natura 2000 v stanovenom formáte, t. j. bude predmetom ďalších bilaterálnych rokovaní. Následným krokom bude finalizácia národného zoznamu ÚEV a príprava nariadenia vlády, ktorým bude vydané konsolidované znenie národného zoznamu ÚEV. Prípadné zmeny oproti súčasnému stavu bude potrebné prerokovať.

 MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj pred zápisom do katastra nehnuteľností, doručí správcovi informačného systému (§ 38 ods. 2 zákona č. 326/2005 Z. z. o lesoch v znení neskorších predpisov) na adresy nlc@nlcsk.org a nlc-ulzi@nlcsk.org hranice jednotlivých lokalít v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol predmetom medzirezortného pripomienkového konania v dňoch od 13. januára 2022 do 2. februára 2022 a na rokovanie Legislatívnej rady vlády Slovenskej republiky sa predkladá bez rozporov.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu navrhnutý na 15. apríl 2022.